''Yan Shi'a su zargi hukumomin tsaro ba Buhari ba' - BBC News Hausa
https://www.bbc.com/hausa/38486824
Mai taimaka wa shugaban Najeriya na musamman kan harkar yada labarai, Malam Garba Shehu, ya ce, bai kamata 'yan Shi'a su zargi Buhari ba kan kin sakin shugabansu, Sheikh El-zakzaky ba.
Ya ce duk da cewa kotu ta yanke cewa a saki Sheikh Zakzaky amma kuma akwai wasu da suka shigar da daukaka kara kan batun.
Ya kuma kara da cewa baya da batun daukaka kara akwai kuma wasu rahotannin tsaro da hukumomin tsaron kasar su ma suke dogara da su.
Malam Garaba Shehu ya ce, ya kamata 'yan Shi'ar sun sani cewa Buhari ba shi da hannu a shari'ar da ake yi wa shugaban nasu.
Sannan kuma ba shi da hannu kan kwamitin bincike da gwamnatin jihar Kaduna ta kafa wanda ya ba da shawarar haramta kungiyar.
Daga karshe malam Garba ya shawarci mabiya mazhabin na Shi'a su jira abin da shari'a za ta yanke nan gaba.
Kungiyar 'yan uwa Musulmi wadda aka fi sani da Shi'a dai ta bukaci shugaban Najeriya Muhammadu Buhari ya saki shugabansu Sheikh Ibrahim El-Zakzaky kamar yadda kotu ta ba shi umarni maimakon kiran da ya yi musu na su zauna lafiya.